text: Far rystet over dom
  11 oktober 2011 kl. 14.07
  En 23-årig mand døde, efter at han var blevet slået ned i Kolding. Gerningsmanden fik en dom på seks måneders fængsel.
  Faderen til den 23-årig Dennis Kaufmann er dybt rystet. Sønnens banemand har fået seks måneders fængsel, og det synes faderen er alt for lidt.
  I juli blev Dennis Kaufmann slået ned under en bytur i Kolding.
  Dennis faldt om og blev overført til Odense Universitets Hospital med blødninger i hjernen. Han blev derfor lagt i kunstig koma, men forgæves.
  Han døde den 31. juli. 
  Anklageren krævede en dom på 1 1/2 års fængsel til den 19-årige for volden, der førte til ofrets død. Men forsvareren Mette Grith Stage plæderede for 6 måneder med den begrundelse, at det ikke var voldsmandens hensigt at dræbe. 
  Den 19-årige blev dømt for at have slået ofret to gange. Slag, der havde døden som en uagtsom følge. 
  Midt i sorgen over tabet af sønnen må faren nu også forholde sig til, at gerningsmanden nu er løsladt. Byretten i Kolding idømte onsdag den 19-årige gerningmand 6 måneders fængsel.
  